b'\n_START_ARTICLE_\nRutto\n_START_SECTION_\nEtymologia\n_START_PARAGRAPH_\nSuomenkielinen sana rutto on taudinnimen\xc3\xa4 lyhentynyt muoto nopeasti levi\xc3\xa4v\xc3\xa4\xc3\xa4 tautia tarkoittavasta vanhasta sanasta ruttotauti. Adjektiivin rutto merkitys oli \xe2\x80\x99nopea, ripe\xc3\xa4; \xc3\xa4kkipikainen\xe2\x80\x99. Sanan et\xc3\xa4isempi alkuper\xc3\xa4 on tuntematon, mutta aikoinaan sit\xc3\xa4 arveltiin germaaniseksi lainaksi.\n_START_SECTION_\nTaudinkuva\n_START_PARAGRAPH_\nRutto voi esiinty\xc3\xa4 kolmessa muodossa: paiseruttona, keuhkoruttona ja veriruttona. Paiserutto tarttuu kirpun puremasta. Muutaman p\xc3\xa4iv\xc3\xa4n kuluttua potilaassa kehittyy kova kuume, johon liittyy usein kouristuksia, oksentelua, huimausta, valonarkuutta ja kipua raajoissa. P\xc3\xa4iv\xc3\xa4 tai kaksi kuumeen alkamisen j\xc3\xa4lkeen bakteeri menee imusolmukkeisiin ja aiheuttaa niiss\xc3\xa4 tulehduksen ja turvotuksen. Keuhkorutossa bakteeri menee keuhkoihin ja aiheuttaa verist\xc3\xa4 ysk\xc3\xa4\xc3\xa4. Verirutossa bakteeri p\xc3\xa4\xc3\xa4see verenkiertoon ja aiheuttaa kuoleman tyypillisesti runsaassa vuorokaudessa. Verirutossa bakteeri aiheuttaa verenpurkauksia, jotka n\xc3\xa4kyv\xc3\xa4t tummina l\xc3\xa4iskin\xc3\xa4 iholla._NEWLINE_Paiserutossa kuolleisuus on 50\xe2\x80\x9360\xc2\xa0%, keuhkorutossa 95\xc2\xa0% ja verirutossa 100\xc2\xa0%.\n_START_SECTION_\nIs\xc3\xa4nt\xc3\xa4lajit\n_START_PARAGRAPH_\nRuttobakteeri selviytyy monessa is\xc3\xa4nt\xc3\xa4lajissa, eik\xc3\xa4 mik\xc3\xa4\xc3\xa4n muu bakteeri pysty k\xc3\xa4ytt\xc3\xa4m\xc3\xa4\xc3\xa4n hyv\xc3\xa4kseen yht\xc3\xa4 monta nis\xc3\xa4k\xc3\xa4slajia. Linnut ja matelijat eiv\xc3\xa4t ruttoon sairastu. Rutto on p\xc3\xa4\xc3\xa4asiassa jyrsij\xc3\xb6iden tauti, ja sit\xc3\xa4 on luonnossa tavattu 203 jyrsij\xc3\xa4lajilla. Kaikki is\xc3\xa4nt\xc3\xa4lajit el\xc3\xa4v\xc3\xa4t pesiss\xc3\xa4, joissa on runsaasti kirppuja. Hyv\xc3\xa4 vastustuskyky ruttoa vastaan on kesyill\xc3\xa4 freteill\xc3\xa4, arohillereill\xc3\xa4, mustakarhuilla, m\xc3\xa4yrill\xc3\xa4, pesukarhuilla ja monilla koirael\xc3\xa4mill\xc3\xa4. N\xc3\xa4ill\xc3\xa4 rutto on hyvin liev\xc3\xa4 tauti. Ruton is\xc3\xa4nt\xc3\xa4el\xc3\xa4imet voidaan jakaa yll\xc3\xa4pit\xc3\xa4jiin ja levitt\xc3\xa4jiin. Yll\xc3\xa4pit\xc3\xa4vill\xc3\xa4 lajeilla rutto johtaa vain harvoin kuolemaan. T\xc3\xa4rkeit\xc3\xa4 yll\xc3\xa4pit\xc3\xa4ji\xc3\xa4 ovat hiiret, gerbiilit ja  myyr\xc3\xa4t. Keski-Aasiassa t\xc3\xa4rkeimm\xc3\xa4t yll\xc3\xa4pit\xc3\xa4v\xc3\xa4t lajit ovat isogerbiili ja himalajanmurmeli. Ruttoa levitt\xc3\xa4vill\xc3\xa4 lajeilla kuolleisuus on suuri, ja ne siirt\xc3\xa4v\xc3\xa4t taudin l\xc3\xa4heisyydess\xc3\xa4\xc3\xa4n el\xc3\xa4viin lajeihin ennen kuolemaansa. Ihmiseen rutto tarttuu useimmin mustarotan ja isorotan kirpuista. Rutto saadaan usein my\xc3\xb6s koiran kirpuista.\n_START_SECTION_\nTarttuminen ja levi\xc3\xa4minen\n_START_PARAGRAPH_\nRuttobakteeri lis\xc3\xa4\xc3\xa4ntyy Xenopsylla cheopis -kirpun suolistossa ja muodostaa sinne tukoksen. Kun kirppu puree rottaa tai ihmist\xc3\xa4, se saman tien oksentaa imem\xc3\xa4ns\xc3\xa4 veren ja osan bakteereista takaisin haavaan tai joskus suoraan uhrin verenkiertoon. Paiserutto tarttuu ihmisest\xc3\xa4 toiseen vain suorassa kosketuksessa, mutta keuhkorutto tarttuu my\xc3\xb6s ilman kautta pisaratartuntana._NEWLINE_Rutto alkaa rottapopulaatiossa ruttobakteeria kantavien kirppujen puremien levitt\xc3\xa4m\xc3\xa4n\xc3\xa4. 10\xe2\x80\x9314 vuorokauden kuluttua epidemian alkamisesta rottia on kuollut niin paljon, ett\xc3\xa4 n\xc3\xa4lk\xc3\xa4iset kirput alkavat etsi\xc3\xa4 ihmisist\xc3\xa4 uutta is\xc3\xa4nt\xc3\xa4\xc3\xa4. Ne purevat ihmist\xc3\xa4 ja tartuttavat paiseruton. Taudin it\xc3\xa4misaika on 3\xe2\x80\x935 vuorokautta, jolloin oireita ei ilmene. Alettuaan oireet kest\xc3\xa4v\xc3\xa4t 3\xe2\x80\x935 vuorokautta. Tautia kantavien kirppujen saapumisen ja ensimm\xc3\xa4isten ihmisten kuolemien v\xc3\xa4lill\xc3\xa4 kuluu kaikkiaan keskim\xc3\xa4\xc3\xa4rin 24 vuorokautta. Nopeasti etenev\xc3\xa4ksi epidemiaksi rutto kehittyi mustan surman aikana paikkakunnalla sen j\xc3\xa4lkeen noin viikossa._NEWLINE_Taudin tapettua koko rottayhdyskunnan kirppu voi el\xc3\xa4\xc3\xa4 niiden pimeiss\xc3\xa4 ja kosteissa pesiss\xc3\xa4 jopa vuoden ajan, kunnes seuraava rottayhdyskunta muuttaa niihin. N\xc3\xa4in tauti voi s\xc3\xa4ily\xc3\xa4 endeemisen\xc3\xa4 pitk\xc3\xa4nkin aikaa ja aiheuttaa syklisesti toistuvia epidemioita. Ihmisiss\xc3\xa4 epidemiat toistuvat 2\xe2\x80\x9320 vuoden v\xc3\xa4lein koko pandemian ajan._NEWLINE_Ruttokirput pystyv\xc3\xa4t el\xc3\xa4m\xc3\xa4\xc3\xa4n my\xc3\xb6s viljalla. N\xc3\xa4in ne pystyv\xc3\xa4t s\xc3\xa4ilym\xc3\xa4\xc3\xa4n hengiss\xc3\xa4 ja levitt\xc3\xa4m\xc3\xa4\xc3\xa4n tautia my\xc3\xb6s pitkien merimatkojen yli viljarahdin mukana, vaikka kaikki laivan rotat olisivat ehtineet kuolla ruttoon._NEWLINE_Rutto riehuu etenkin l\xc3\xa4mpimin\xc3\xa4 vuodenaikoina. Talvisin epidemia laantuu etenkin viileill\xc3\xa4 seuduilla, sill\xc3\xa4 kirput v\xc3\xa4henev\xc3\xa4t ja ruttobakteerin lis\xc3\xa4\xc3\xa4ntyminen hidastuu. My\xc3\xb6sk\xc3\xa4\xc3\xa4n kuivassa ilmastossa ruttokirppu ei selvi\xc3\xa4, joten tautia ei esiinny autiomaissa tai vuoristoseuduilla.\n_START_SECTION_\nEhk\xc3\xa4isy ja hoito\n_START_PARAGRAPH_\nRuton levi\xc3\xa4mist\xc3\xa4 Euroopassa hidastaa nykyisin parantunut hygienia. Paiserutto on hoidettavissa, jos l\xc3\xa4\xc3\xa4kitys aloitetaan ajoissa. Verirutossa kuolleisuus hoidettuna on 50 prosenttia. L\xc3\xa4\xc3\xa4kkeen\xc3\xa4 k\xc3\xa4ytet\xc3\xa4\xc3\xa4n tetrasykliinej\xc3\xa4. My\xc3\xb6s infektoituneen l\xc3\xa4hipiirille antibioottia annetaan estol\xc3\xa4\xc3\xa4kitykseksi. Ruttoon on kehitetty rokote, mutta sill\xc3\xa4 on vakavia sivuvaikutuksia, eiv\xc3\xa4tk\xc3\xa4 vasta-aineet kest\xc3\xa4 elimist\xc3\xb6ss\xc3\xa4 kuin 1\xe2\x80\x932 vuotta._NEWLINE_Ruttobakteerista voi kehitty\xc3\xa4 l\xc3\xa4\xc3\xa4keresistentti kanta. Madagaskarilta l\xc3\xb6ydettiin yksi tapaus multiresistentist\xc3\xa4 ruttobakteerimuodosta vuonna 1995.\n_START_SECTION_\nNykyisten ruttokantojen synty\n_START_PARAGRAPH_\nKoska rutto on jyrsij\xc3\xb6iden tauti, se on luultavasti ollut olemassa jo kauan ennen kuin se levisi ihmiseen. Nykyisten ruttokantojen esi-is\xc3\xa4ksi on molekyylikellon avulla m\xc3\xa4\xc3\xa4ritelty bakteeri, joka eli 5\xc2\xa0000\xe2\x80\x937\xc2\xa0000 vuotta sitten. Ruttobakteerin DNA:ta on l\xc3\xb6ydetty 4\xc2\xa0800 vuotta sitten Euraasiassa kuolleiden ihmisten luista. Tuolloin sill\xc3\xa4 ei viel\xc3\xa4 ollut geeni\xc3\xa4, jonka ansiosta se olisi voinut selviyty\xc3\xa4 kirpun sis\xc3\xa4ll\xc3\xa4 ja levit\xc3\xa4 sen avulla. Pronssikautinen ruttobakteeri ei my\xc3\xb6sk\xc3\xa4\xc3\xa4n ollut yht\xc3\xa4 tappava kuin my\xc3\xb6hemm\xc3\xa4t kannat, eik\xc3\xa4 se aiheuttanut paiseita sairastuneessa. Nykyinen eritt\xc3\xa4in tappava ruttobakteeri on kehittynyt ilmeisesti noin 3\xc2\xa0000 vuotta sitten.\n_START_SECTION_\nVarhaisia epidemioita\n_START_PARAGRAPH_\nHyvin vanhoissa l\xc3\xa4hteiss\xc3\xa4 viitataan kulkutauteihin, mutta ei kuvailla niit\xc3\xa4 yksityiskohtaisemmin. Vanhan testamentin Ensimm\xc3\xa4isess\xc3\xa4 Samuelin kirjassa (4\xe2\x80\x936) ja Ensimm\xc3\xa4isess\xc3\xa4 kuninkaiden kirjassa (5) kerrotaan 1100-luvulla eaa. k\xc3\xa4ydyst\xc3\xa4 filistealaisten ja israeliittien sodasta, jonka j\xc3\xa4lkeen filistealaiset k\xc3\xa4rsiv\xc3\xa4t hiirist\xc3\xa4 ja karmeasta kulkutaudista, joka aiheutti ilmeisesti paiseita heid\xc3\xa4n nivusiinsa. Koska paiserutto on ainoa kulkutauti, joka aiheuttaa t\xc3\xa4llaisia paiseita, kuvauksessa ilmeisesti viitattiin juuri siihen._NEWLINE_Hellenistisest\xc3\xa4 maailmasta tunnetaan viimeist\xc3\xa4\xc3\xa4n 400-luvulta eaa. mainintoja rutosta ja epidemioista L\xc3\xa4hi-id\xc3\xa4ss\xc3\xa4 ja Pohjois-Afrikassa. Ateenan rutto 2\xc2\xa0500 vuotta sitten ja Antoninuksen rutto vuosina 165\xe2\x80\x93180 olivat mahdollisesti ruttobakteerin aiheuttamia. Kiinasta ensimm\xc3\xa4inen maininta rutosta l\xc3\xb6ytyy vasta 600-luvulta jaa. ja Intiasta 1000-luvulta.\n_START_SECTION_\nKolme pandemiaa\n_START_PARAGRAPH_\nEnsimm\xc3\xa4inen ruttopandemia oli Justinianuksen rutto, joka alkoi tuhoisana epidemiana Konstantinopolissa vuonna 542. Tauti oli tullut egyptil\xc3\xa4iseen Pelusiumin satamakaupunkiin id\xc3\xa4st\xc3\xa4 Punaisenmeren yli, ja sielt\xc3\xa4 se aloitti levi\xc3\xa4misens\xc3\xa4 V\xc3\xa4limeren alueelle. Tauti aiheutti kolmen vuosisadan aikana useita epidemioita Bysantin valtakunnan alueella, ja se saattoi surmata jopa puolet valtakunnan v\xc3\xa4est\xc3\xb6st\xc3\xa4. Pandemia jatkui Euroopassa vuoteen 767 asti._NEWLINE_Toisen ruttopandemian ensimm\xc3\xa4inen ja tuhoisin epidemia oli musta surma 1346\xe2\x80\x931353. My\xc3\xb6s Kiinan Hopein provinssissa oli 1330-luvulla tuhoisa kulkutauti, mutta ei ole varmaa, oliko se ruttoa. Toinen ruttopandemia syntyi mahdollisesti kahdesta syyst\xc3\xa4. Suuria osia Euraasiasta valloittaneet mongolit olivat hevosilla liikkuvia sotureita, jotka muodostivat sotilaallisen ja hallinnollisen verkoston koko Keski-Aasian v\xc3\xa4lille. He saattoivat tuoda tautia kantavat jyrsij\xc3\xa4t Kiinasta aroja pitkin l\xc3\xa4nnemm\xc3\xa4s 1300-luvun alkuun menness\xc3\xa4. Toinen syy pandemian alulle saattoi olla 1200-luvun puoliv\xc3\xa4liss\xc3\xa4 alkanut ilmastonmuutos, joka aiheutti Saharasta puhaltamaan k\xc3\xa4\xc3\xa4ntyneiden tuulien my\xc3\xb6t\xc3\xa4 Keski-Aasian l\xc3\xa4mpenemisen ja kuivumisen ja pakotti jyrsij\xc3\xa4t liikkeelle. Mustan surman j\xc3\xa4lkeen tuli uusia epidemioita, ja koko pandemia kesti vuosiin 1650\xe2\x80\x931722 asti._NEWLINE_Kolmas ruttopandemia riehui l\xc3\xa4hinn\xc3\xa4 Kiinassa ja Intiassa 1800-luvulla, mutta se saatiin pys\xc3\xa4ytetty\xc3\xa4. Vuonna 2010 julkaistun geenitutkimuksen mukaan kaikki kolme tunnettua ruttopandemiaa, mukaan lukien musta surma, olisivat syntyneet Kiinassa. L\xc3\xa4nteen musta surma olisi kulkeutunut silkkitiet\xc3\xa4 pitkin.\n_START_SECTION_\nNykytilanne\n_START_PARAGRAPH_\nKolmannen ja toistaiseksi viimeisen ruttopandemian j\xc3\xa4lkeen rutto on ollut kotoper\xc3\xa4isen\xc3\xa4 ja aina l\xc3\xa4sn\xc3\xa4 olevana uhkana suuressa osassa maailmaa. Aasiassa ruttoa tavattiin eniten vuosina 1954\xe2\x80\x931980. Intiassa ruttoa tavattiin joka vuosi v\xc3\xa4lill\xc3\xa4 1954\xe2\x80\x931967, ja epidemia koettiin viel\xc3\xa4 vuonna 1994. Vietnamissa sota lis\xc3\xa4si ruton esiintymist\xc3\xa4 1960- ja 1970-luvuilla, mutta maassa ei en\xc3\xa4\xc3\xa4 nykyisin tavata ruttoa. Nepalin ja Kiinan rajalla koettiin pieni epidemia vuonna 2004. Perussa ja Yhdysvalloissa ruttoa on esiintynyt melkein vuosittain 1954\xe2\x80\x932015, mutta muualla Amerikoissa tautia ei en\xc3\xa4\xc3\xa4 juurikaan tavata. Afrikassa ruttotapausten ja ruton saastuttamien maiden m\xc3\xa4\xc3\xa4r\xc3\xa4 on viime vuosikymmenin\xc3\xa4 kuitenkin ollut kasvussa. Madagaskar on nykyisin eniten rutosta k\xc3\xa4rsiv\xc3\xa4 maa maailmassa. Saarella on vuosittain toistuvia ruttoepidemioita, kuten talven 2014\xe2\x80\x932015 epidemia, jossa kuoli useita kymmeni\xc3\xa4 ihmisi\xc3\xa4._NEWLINE_Ruttotapausten v\xc3\xa4h\xc3\xa4isyytt\xc3\xa4 nykyisin selitt\xc3\xa4\xc3\xa4 terveydenhuollon kehittyminen, jyrsij\xc3\xb6iden seuranta, ihmisten koulutus sek\xc3\xa4 v\xc3\xa4h\xc3\xa4iset kontaktit ihmisten ja sairaiden jyrsij\xc3\xb6iden v\xc3\xa4lill\xc3\xa4. Koska ruttobakteeri kiert\xc3\xa4\xc3\xa4 jatkuvasti luonnonvaraisissa jyrsij\xc3\xb6iss\xc3\xa4 ja kykenee s\xc3\xa4ilym\xc3\xa4\xc3\xa4n maaper\xc3\xa4ss\xc3\xa4 kymmeni\xc3\xa4 vuosia, ruttoa ei voida koskaan tuhota kokonaan._NEWLINE_Nykyisen ilmastonmuutoksen vaikutus ruttoepidemioiden esiintymiseen riippuu siit\xc3\xa4, aiheuttaako l\xc3\xa4mpeneminen aavikoitumista vai vihertymist\xc3\xa4. Mets\xc3\xa4kato ja arojen laajeneminen laajentaisi jyrsij\xc3\xb6iden elinaluetta ja levitt\xc3\xa4isi ruttoa, mutta toisaalta ilman hiilidioksidipitoisuuden nousu ja sadem\xc3\xa4\xc3\xa4rien kasvu ovat saaneet esimerkiksi Sahelin vihert\xc3\xa4m\xc3\xa4\xc3\xa4n viime vuosikymmenin\xc3\xa4, ja my\xc3\xb6s l\xc3\xa4mp\xc3\xb6tilan nousu on haitaksi ruttokirpuille.'